  Виталий Пронин Удмуртиысь Писательёслэн огазеяськонзы кичӧлтэмъя «Удмурт дунне» газет нырысьсэ ортчытӥз удмурт кылбурчиос пӧлын «КЫЛбурд» вожвылъяськон (слэм). Кылбурась мылкыдзэ шарае поттыны, ӵошатсконэ пыриськыны дӥсьтӥз 5 адями. Вормисьлы 5 сюрс манет сӥземын вал. Кинлы шуд усиз сое басьтыны? О. БисарВалантэм ке но, кельше… Вожвылъяськон арлэн берпуметӥ нуналъёсаз тупаз. Соин кышкан вал: люкаськоз-а калык? Но кылбуретэз дунъясьёс Выль арлы дасяськоназы вис шедьтӥзы ик, Ижысь ЛИФТ огазеяськонлэн залаз егит кылбурчиос, журналистъёс, библиотекарьёс, удмурт активистъёс люкаськизы. Ужрад 2 люкетэн ортчиз. Нырысь ик калыкез асьсэ кылбуръёсынызы паймытӥзы Эстониысь куноос. Коннула Маргус - нылпи писатель, кылбурчи, кылысь кылэ берыктӥсь. Солэн «Ваньмы ми визь люкъёс» (Kõik on kõige targemad) книгаез Эстониын 2014-тӥ арын, пе, нылпиослэн но егитъёслэн культурая бадӟым узырлыкенызы (достояниен) лыдъямын вал. «КЫЛбурд» ӝытамы Коннула эстон кылын кӧня ке кылбурзэ лыдӟиз. Пумен ик чуръёсты удмурт кылэ берыктӥз гожъяськись Муш Нади. Удмурт лыдӟисьлы туж тунсыко, яркыт но шуныт (кӧня ке серем пыр) чуръёс усьтӥськизы. Ваньзэ сое автор, Коннула Маргус, артист сямен возьматӥз, кылбур дуннее быдэсак выйиз кадь. Бӧрысь аслэсьтыз чуръёссэ лыдӟиз Яан Малин - культурая ужрадъёсты ортчытъясь, 10 пала кылбур бичетъёслэнлэн авторзы. Европаын, пе, Яан тодмо луэ саунд-поэзиын (кылбурын нырысь интые потэ куараосын шудон, куараослэн чузъяськемзы, куара-крезьгур) тунсыко опытъёсызлы луыса, ӵем, пе, пыриськылэ кылбурлы сӥзем дунне фестивальёсы. Асьме лыдӟисьлы витёнтэм луиз Яанлэн куараосын шудыса гожтэм кылбурез. Удмурт кылэ сое берыктыны уг луы. Ма, эстон кылын но уд вала, мар сярысь со. Угось нырысь интые потэ кылбурлэн крезьгурез, кылбур аспӧртэм перфоманс выллем луэ. Татын асьме Ю. Лобанов суредасьмылэсь перфомансъёссэ-дауртон-выронъёссэ тодэ вайытэк уг луы, со перфамансъёс дыръя мар верамез уд валаськы, но пӧртэм куараослэн чузъяськемзы аспӧртэм мылкыд сёто, сюлэмез вырӟыто. Эстониысь куноос Еврапын кылбурчиос пӧлын ортчись слэмъёсы пыриськылэмын ини, соин «КЫЛбурд» ӝытын соос асьме гожъясьёслы адӟем карымон луизы. Кудзэс меда быръёно? Кутскиз ӝытлэн кыкетӥ люкетэз. Ужрадэз нуись - «Удмурт дунне» газетлэн валтӥсь редакторезлэн воштӥсез Елена Миннигараева - пусйиз: О. Камашева— Туннэ ӝытмес «КЫЛбурд» шуыса нимамы. Малы? Котькуд ӵошатсконын вормисьёс луо ке но, кылбурчиос пӧлын ӵошатскон - со кин ӟечгес, кин шаплыгес шуыса эскерон гинэ ӧвӧл, со поэтлы аслэсьтыз пуш дуннезэ усьтыны луонлык сётон, выль кылбурчиосын, кылбуръёсын тодматскон. Ӵошатскон бурдъясь кужым мед сётоз учкисьёслы но, слэме пыриськисьёслы но. Слэм - со шудон. Но та шудонын вормись дораз бертоз коньдон кузьымен. Вожвылъяськонэ пыриськыны мылкыд карисьёс куриськонзэс азьлапал ик сётӥзы вал, зэм, кин ке берпум нуналаз мылкыдзэ воштӥз. Озьы «КЫЛбурд» слэме пыриськизы: Оксана Бисар - ужрадъёсты нуись, радиожурналист, егит анай, Дмитрий Волков - К. Герд нимо гимназиысь 11-тӥ классын дышетскись, Ольга Камашева - Ижысь медициная кун академиысь студенка, Анастасия Шумилова - «Удмурт дунне» газетысь журналист но Ольга Перевозчикова - «Элькуновидение» конкурсын вормисе потэм автор, трос нылпиё анай. Слэмъёсын жюри интыын луо огшоры учкисьёс. Но «КЫЛбурд» ужрадын дунъясьёс пӧлын вал профессионалъёс но: удмурт кылбурчиос Зинаида Рябинина, Пётр Захаров, эстон кылбурчи Яан Малин но мукетъёс. А. ШумиловаНырысетӥ турын котькуд кылбурчилы аслаз чуръёсыныз тодматыны 3 минут сётӥськиз. Та дыр ӵоже автор кылбуръёссэ вераны, учкисез ас палаз берыктыны кулэ вал. Жюри баллъёс пуктылӥз кылбуръёслэн пуштроссы понна но кылбурез лыдӟыны, авторлэн мылкыдэз вырӟытыны быгатэмез понна. Жюрилэн куремезъя ваньзы сямен ик авторъёс 2-тӥ туре потӥзы, угось балъёссы огкадьгес люкаськизы. Соин ик 2-тӥ турын мылкыдъёс эшшо юнгес бугыръяськизы. Пусйыны кулэ, ӵошатсконэ пыриськем кылбурчиос но, соослэн кылбуръёссы но туж пӧртэмесь вал. Анастасия Шумилова - филолог, солэн чуръёсыз - удмуртлыкез дунне литература пыр поттон, интеллектуальной поэзия. Нош Оксана Бисарлэн чуръёсаз улонлэн философиез усьтӥське адями кусыпъёс, улонысь учыръёс, инкуазь пыр. Ольга Камашевалэн чуръёсаз - ненег яратон-шӧдонъёс но асшӧдонъёс. Дмитрий Волков паймытӥз огсыр бызись малпанъёссэ рифмаосын сузьйыны, чуръёссэ рэп амалъя лыдӟыны быгатэменыз. Ольга Перевозчиковалэн чуръёсыз кырӟанэ курисько. Озьы котькуд кылзӥсь аслыз тупасьсэ шедьтыны быгатэ вал. Но жюри тужгес трос куара сётӥз… Оксана Бисарлы! Кылбурчи шумпотон синвуоссэ возьыны ӧз быгаты: О. Перевозчикова Ӵапак та нуналэ, ар талэсь азьло, мон вайи нылме. Та 2 вормонъёс улонам пӧлэстӥськизы. Оксана кылбуръёс 2 ар пала гинэ гожъя ай. Кылбураны кутскиз анаез улонысь кошкем бере. Удмурт но, ӟуч но кылъёсын гожъяське, аслэсьтыз чуръёссэ калыклэн сюлмаз пырымон лыдӟыны быгатэ. Кылбур лякытгес каре Удмуртиысь Писательёслэн огазеяськонзылэн кивалтӥсез Пётр Захаров коньдон премиен пусъёно кариськиз на медакадемиын дышетскись Ольга Камашеваез но (Оксана Бисарлэсь 1 баллы гинэ бере кылиз). П. Захаров пусйиз: Азьвыл, совето вакытъёсы, пӧртэм кылбур ӝытъёс ортчыло вал, бадӟым залъёс калыкен тырмылӥзы, удмурт кылбурчиос но туж буйгатыса лыдӟылӥзы чуръёссэс. Со сямез улӟытоно туала вакытэ но. Оскиськом, азьланяз таӵе ӵошатсконъёсы эшшо тросгес кылбурчиос пыриськозы. Нош «Удмурт дунне» газетлэн валтӥсь редакторез Зинаида Рябинина ӵошатсконэ пыриськем вань кылбурчиосты газетлэн нимыныз таукаронъёсын пусйиз, таӵе пумиськонъёслэсь кулэлыксэс пусйиз. Угось азьвыл вакытъёсы сямен ик, али но адями уг быгаты нуналмысь сюлмаськонъёс сярысь малпаськыса гинэ улыны. Солы уг тырмы творчество, солы уг тырмо бурдъёс… «КЫЛбурд» ӝыт дыръя выль чуръёссэ лыдӟиз на кылбурчи Татьяна Чернова. Нош «шунды» нылпиослэн (даун синдромен вордскем) театрзы кылбур чуръёсъя ик пичияк постановка лэсьтӥз. Та театре ветлэ егит удмурт анайлэн Людмилы Юферевалэн Игорь пиез. Кышномурт пусйиз: Д. ВолковТа ӝытэ ми юри вуим кылбурчиосты кылзыны но Эстониысь кылбурчи эшъёсынымы пумиськыны. Ас вакытаз милемлы шуд усиз Яан Малин эстон кылбурчиен тодматскыны, Игорь пие но Яан эшъяськизы. Туж тунсыко вал адӟыны, кызьы соос, ог-огзылэсь кылзэс тодытэк но, час пала вераськыса пукизы. Ог-огзэс кызьы ке асьсэ малпам кылынызы валазы кадь. Тӥни озьы, кыллэн, кылбур чуръёслэн крезьгурзы ог-огзэс воксё тодӥсьтэм адямиосты но герӟа, матэгес, лякытгес каре. Нялтас вераса, «КЫЛбурд» ужрадэ пыриськисьёс ваньзы сямен ик пусйизы, соослы та ӵошатскон одно ик вормон понна кулэ ӧй вал, соослы со кулэ вал чуръёссэс калык доры вуттон, мылкыдзэс усьтон понна. Елена Миннигараева  